הפיגוע במנצ'סטר ארנה (2017)

הפיגוע במנצ'סטר ארנה (באנגלית: Manchester Arena bombing) הוא פיגוע התאבדות שאירע ב-22 במאי 2017 בכניסה לאולם ההופעות "מנצ'סטר ארנה" שבמנצ'סטר שבממלכה המאוחדת, בתום הופעה של הזמרת האמריקאית אריאנה גרנדה. נהרגו בו 22 אנשים ונפצעו למעלה מ-100. כשברקע הפיגוע בווסטמינסטר במרץ 2017 בו נהרגו 5 אנשים, הפיגוע במנצ'סטר ארנה התרחש בסביבות השעה 22:30 בכניסה לאולם ההופעות "מנצ'סטר ארנה", בתום הופעתה של זמרת הפופ אריאנה גרנדה שבה נכחו כ-20 אלף צופים. הפיגוע בוצע על ידי סלמאן רמדאן עבידי, אזרח בריטי ממוצא לובי. ארגון המדינה האסלאמית נטל אחריות לפיגוע. בשנת 2019 חשם אבידי, אחיו של סלמאן רמדאן עבידי, נעצר בלוב והוסגר לבריטניה. הוא נשפט ל-55 שנות מאסר לאור עזרה לאחיו בארגון הפיגוע. זה היה הפיגוע הגדול ביותר בממלכה המאוחדת מאז הפיגועים בלונדון (2005), בהם נהרגו 52 בני אדם בסדרת פיצוצים במטרו ובאוטובוסים של לונדון. בעקבות הפיצוץ הושבתה תחנת ויקטוריה (אנ') הסמוכה, וכוחות הביטחון סגרו את הכניסות והיציאות מהתחנה. בחקירת המשטרה עלה חשד שהמחבל המתאבד היה חלק מרשת טרור, ונעצרו 14 חשודים אחרים בחשד שסייעו לפיגוע על ידי הרשויות בבריטניה, כאשר 2 מתוכם שוחררו תוך זמן קצר ללא אישומים, בנוסף לאחיו של המחבל שנעצר על ידי כוחות מקומיים בלוב. הדלפת שמו של המחבל ותמונת הפצצה בה השתמש לתקשורת האמריקאית, זמן קצר לאחר הפיגוע, עוררה מתחים בין הממשלה הבריטית למקבילתה בארצות הברית. ראשת ממשלת בריטניה תרזה מיי אמרה לאחר הפיצוץ כי "מחשבותינו עם הקורבנות, הפצועים, ועם בני משפחותיהם", והוסיפה כי "אנחנו עושים את מרב המאמצים כדי לקבל את המידע המלא של מה שנחקר על ידי המשטרה כאירוע טרור". המפלגה השמרנית שבראשותה הודיעה כי היא משעה את קמפיין הבחירות בעקבות הפיגוע. בעקבות הפיגוע החליטה הזמרת אריאנה גרנדה לבטל את ההופעות שתוכננו לה בסיבוב האירופי שלה. זמן קצר לאחר הפיגוע, מוחמד תווחידי, פעיל איסלמי שמתגורר באוסטרליה הצהיר בריאיון טלוויזיה שתעמולה איסלמית גורמת לצעירים להאמין שביצוע פעולות טרור תביא אותם לגן עדן. One Love Manchester (בתרגום לעברית: אהבה אחת מנצ'סטר) היה מופע צדקה וספיישל טלוויזיוני בריטי שנערך ב-4 ביוני 2017 (שבועיים לאחר הפיגוע) ואורגן על ידי גרנדה בתגובה לפיגוע, המופע התקיים באצטדיון הקריקט באולד טראפורד במנצ'סטר ושודר ב-BBC One עם המנחים הבריטיים שרה קוק ואורה אובודה. במופע השתתפו 50,000 איש. בין הזמרים האורחים נכללו ג'סטין ביבר, הבלאק אייד פיז, קולדפליי, מיילי סיירוס ממפורד אנד סאנז, נייל הורן, ליטל מיקס, קייטי פרי, טייק ד'את, אימוגן הייפ, פארל ויליאמס, רובי ויליאמס וליאם גלאגר. רווחים מהאירוע נתרמו לקרן החירום We Love Manchester, אשר הוקמה על ידי מועצת העיר מנצ'סטר והצלב האדום הבריטי לאחר הפיגוע ב-22 במאי, בו נהרגו 22 אנשים ונפצעו יותר מ-100. הכספים יסייעו לקרבנות ולמשפחותיהם. הצלב האדום הבריטי דיווח כי קיבל יותר מ-10 מיליון יורו (13 מיליון דולר) בתרומות ב-12 השעות שלאחר המופע. למרות הבדלי הזמן, רשתות טלוויזיה של לפחות 50 מדינות שונות שידרו את המופע בשידור חי, אשר בו זמנית שודר בשידור חי בפלטפורמות שונות, כולל טוויטר, פייסבוק ו-YouTube. זהו המשדר הנצפה ביותר בבריטניה ל-2017, עם כ-14 מיליון צופים בממוצע ו-22 מיליון צופים בשיא השידור. מתקפת הטרור בלונדון (יוני 2017) One Love Manchester מדיה וקבצים בנושא הפיגוע במנצ'סטר ארנה בוויקישיתוף עמית ולדמן ואלעד שמחיוף, ‏פיגוע התאבדות במנצ'סטר: 22 נהרגו, באתר ‏מאקו‏, 23 במאי 2017 ynet, פיגוע בבריטניה: 22 נרצחו בפיצוץ בתום הופעה, באתר ynet, 23 במאי 2017 המחבל המתאבד ממנצ'סטר: בנו של מואזין ואוהד מנצ'סטר יונייטד, באתר הארץ, 24 במאי 2017 דאעש קיבל אחריות על הפיגוע במנצ'סטר, באתר וואלה, 23 במאי 2017 גרדיאן, רויטרס, אי-פי ו"הארץ", חשד לפיגוע בבריטניה: 19 הרוגים ו-59 פצועים בהופעה במנצ'סטר, באתר הארץ, 23 במאי 2017 רויטרס‏, פיגוע בבריטניה: 19 הרוגים ו-50 פצועים בפיצוץ בהופעה במנצ'סטר, באתר וואלה, 23 במאי 2017 עמית ולדמן, במשטרה חושדים: טבח הילדים במנצ'סטר - "רשת טרור", "חדשות 2", 24 במאי 2017 הפיגוע במנצ'סטר: סוכנות הביון הבריטית תבדוק ההתעלמות מהאזהרות על המחבל(הקישור אינו פעיל, 8.2.2022), חדשות 10, 29 במאי 2017 ynet, בגלל הפיגוע: אריאנה גרנדה ביטלה את הופעותיה הקרובות, באתר ynet, 24 במאי 2017 Muslim leaders clash in fiery debate, NewsComAu, ‏2017-05-25 (באנגלית) דודי כספי, אמנים למען נפגעי מנצ'סטר | ישראל היום, באתר ישראל היום, 3 ביוני 2017 שם מעבר לקשת: 50 אלף איש הגיעו למופע ההתרמה המרגש למען נפגעי הפיגוע במנצ'סטר, באתר וואלה, 5 ביוני 2017 עמי פרידמן, מנצ'סטר זוכרת: מופע ענק לזכר נפגעי הפיגוע, באתר ynet, 5 ביוני 2017 One Love Manchester ratings: Ariana Grande's concert is the most-watched TV event of 2017 so far, The Telegraph, 5 June 2017